b'\n_START_ARTICLE_\nLietuvos Taryba\n_START_PARAGRAPH_\nLietuvos Taryba\xc2\xa0\xe2\x80\x93 nuo 1917 m. rugs\xc4\x97jo iki 1920 m. gegu\xc5\xbe\xc4\x97s veikusi laikinoji vykdomosios vald\xc5\xbeios institucija.\n_START_SECTION_\nVilniaus konferencija\n_START_PARAGRAPH_\nLietuvos Taryba buvo i\xc5\xa1rinkta 1917\xc2\xa0m. rugs\xc4\x97jo 18\xe2\x80\x9323 d. Vilniaus konferencijoje. Vilniaus konferencija buvo pirmasis Lietuvos politini\xc5\xb3 j\xc4\x97g\xc5\xb3 bandymas Pirmojo pasaulinio karo s\xc4\x85my\xc5\xa1yje (v\xc4\x97l) pasiekti Lietuvos nepriklausomyb\xc4\x99. Vokietijos okupacin\xc4\x97 vald\xc5\xbeia, kuri nuo 1915 m. pabaigos buvo okupavusi Lietuv\xc4\x85, leido su\xc5\xa1aukti konferencij\xc4\x85, ta\xc4\x8diau su s\xc4\x85lyga, kad atstovai nebus renkami tiesiogiai. Taip siekta u\xc5\xbekirsti keli\xc4\x85 valstyb\xc4\x97s suk\xc5\xabrimo pastangoms. D\xc4\x97l to visi 264 Vilniaus konferencijos dalyviai buvo pakviesti organizacinio komiteto, kuris band\xc4\x97 atrinkti visas visuomenines ir politines sroves atstovaujan\xc4\x8dius asmenis. Geografi\xc5\xa1kai dalyviai buvo kvie\xc4\x8diami i\xc5\xa1 trij\xc5\xb3 buvusi\xc5\xb3 Rusijos imperijos gubernij\xc5\xb3 - Vilniaus, Kauno ir Suvalk\xc5\xb3._NEWLINE_1917 m. rugs\xc4\x97jo 18 d. Vilniuje \xc4\xaf savait\xc4\x97s trukm\xc4\x97s konferencij\xc4\x85 susirinko 214 dalyviai. Jie nusprend\xc4\x97 siekti Lietuvos nepriklausomyb\xc4\x97s etnin\xc4\x97se lietuvi\xc5\xb3 \xc5\xbeem\xc4\x97se, u\xc5\xbetikrinti visas ma\xc5\xbeum\xc5\xb3 teises \xc5\xa1ioje teritorijoje gyvenan\xc4\x8dioms ma\xc5\xbeumoms (lenkams, \xc5\xbeydams, baltarusiams) ir sueiti su Vokietija \xc4\xaf ypatingus (tiksliau neapibr\xc4\x97\xc5\xbetus) santykius, jei Vokietijos imperija pripa\xc5\xbeint\xc5\xb3 Lietuv\xc4\x85 nepriklausoma valstybe. Konferencijos pabaigoje buvo i\xc5\xa1rinktas 20 asmen\xc5\xb3 vykdantysis komitetas, kuris tur\xc4\x97jo valstybin\xc4\x97s nepriklausomyb\xc4\x97s id\xc4\x97j\xc4\x85 paversti realybe. Taip susik\xc5\xabr\xc4\x97 Lietuvos Taryba.\n_START_SECTION_\nPirmasis pos\xc4\x97dis\n_START_PARAGRAPH_\n\xc4\xae pirm\xc4\x85j\xc4\xaf pos\xc4\x97d\xc4\xaf 20 nari\xc5\xb3 Lietuvos Taryba susirinko 1917 m. rugs\xc4\x97jo 24 d. J\xc4\x85 sudar\xc4\x97 a\xc5\xa1tuoni teisininkai, keturi kunigai, trys agronomai, du bankininkai ir po vien\xc4\x85 gydytoj\xc4\x85, publicist\xc4\x85 ir in\xc5\xbeinieri\xc5\xb3. Tokios sud\xc4\x97ties Taryba tur\xc4\x97jo atspind\xc4\x97ti pla\xc4\x8dius gyventoj\xc5\xb3 sluoksnius ir skirtingas politines sroves. Socialdemokratams protestuojant, kad jie yra neatstovaujami, 1917 m. du nariai kunigai (Juozas Stankevi\xc4\x8dius i\xc5\xa1 Vilniaus ir Pranci\xc5\xa1kus Urbanavi\xc4\x8dius i\xc5\xa1 Tel\xc5\xa1i\xc5\xb3) buvo pakeisti dviem socialdemokrat\xc5\xb3 atstovais (Stanislovu Narutavi\xc4\x8diumi ir Jonu Vilei\xc5\xa1iu). Penkios vietos Lietuvos Taryboje buvo rezervuotos tautini\xc5\xb3 ma\xc5\xbeum\xc5\xb3 - \xc5\xbeyd\xc5\xb3, lenk\xc5\xb3 ir baltarusi\xc5\xb3 atstovams. Tarybos pirmininku tapo Antanas Smetona. \xc4\xae Lietuvos Tarybos prezidium\xc4\x85, be Tarybos pirmininko Antano Smetonos dar \xc4\xaf\xc4\x97jo Steponas Kairys, Justinas Staugaitis, Jurgis \xc5\xa0aulys ir Petras Klimas (sekretorius).\n_START_SECTION_\nNepriklausomyb\xc4\x97s atk\xc5\xabrimo pastangos\n_START_PARAGRAPH_\nLietuvos Taryba siek\xc4\x97 tarptautinio Lietuvos pripa\xc5\xbeinimo. Pirmieji su kuo der\xc4\x97tasi buvo vokie\xc4\x8di\xc5\xb3 valdininkai, kurie nors ir leido \xc4\xafvykti Vilniaus konferencijai, ta\xc4\x8diau jos nutarimus ignoravo ir cenz\xc5\xabravo j\xc5\xb3 skelbim\xc4\x85. Vokietijos tikslu buvo jei ne pilnai aneksuoti Lietuv\xc4\x85, tai bent jau padaryti j\xc4\x85 marionetine valstybe, turin\xc4\x8dia ribot\xc4\x85 savaranki\xc5\xa1kum\xc4\x85. D\xc4\x97l to per pirmuosius Tarybos veiklos m\xc4\x97nesius vykusios derybos buvo nerezultatyvios. Po to, kai Lietuvos atstovai nebuvo pakviesti \xc4\xaf Brest-Litovsko taikos derybas, o 1918 m. sausio 8 d. Woodrow Wilson paskelb\xc4\x97 savo 14 punkt\xc5\xb3 program\xc4\x85, numa\xc4\x8diusi\xc4\x85 taut\xc5\xb3 apsisprendimo teis\xc4\x99, Lietuvos Taryboje sustipr\xc4\x97jo radikalesn\xc4\x97s nuotaikos.\n_START_SECTION_\nNepriklausomyb\xc4\x97s paskelbimas\n_START_PARAGRAPH_\n1918\xc2\xa0m. vasario 16 d. Lietuvos Taryba viena\xc5\xa1ali\xc5\xa1kai paskelb\xc4\x97 Lietuvos nepriklausomyb\xc4\x99. Kovo 23 d. Vokietijos imperatorius Vilhelmas II pasira\xc5\xa1\xc4\x97 manifest\xc4\x85, kuriuo pripa\xc5\xbeino Lietuv\xc4\x85 kaip valstyb\xc4\x99 de iure, ta\xc4\x8diau "tvirtoje ir nuolatin\xc4\x97je s\xc4\x85jungoje" su Vokietijos imperija, o nepriklausomyb\xc4\x97s paskelbimo net nepamin\xc4\x97jo. _NEWLINE_D\xc4\x97l to kaip elgtis toliau Lietuvos Taryboje kelet\xc4\x85 m\xc4\x97nesi\xc5\xb3 nebuvo sutarimo. Bir\xc5\xbeelio m\xc4\x97n. monarchistini\xc5\xb3 pa\xc5\xbei\xc5\xabr\xc5\xb3 nariai pasi\xc5\xabl\xc4\x97 kurti konstitucin\xc4\x99 monarchij\xc4\x85 ir pakviesti sost\xc4\x85 u\xc5\xbeimti vokie\xc4\x8di\xc5\xb3 kunigaik\xc5\xa1t\xc4\xaf, nesusijus\xc4\xaf su valdan\xc4\x8di\xc4\x85ja Vokietijos dinastija.\n_START_SECTION_\nLietuvos karalyst\xc4\x97 ir Mindaugas II\n_START_PARAGRAPH_\n1918\xc2\xa0m. liepos 11 d. Taryba paskelb\xc4\x97 Lietuv\xc4\x85 konstitucine monarchija ir i\xc5\xa1rinko Viurtembergo hercog\xc4\x85 Vilhelm\xc4\x85 fon Urach\xc4\x85 karaliumi Mindaugu II. \xc5\xa0is sprendimas pa\xc5\xbeeid\xc4\x97 anks\xc4\x8diau sutart\xc4\x85 princip\xc4\x85, kad d\xc4\x97l valstyb\xc4\x97s formos tur\xc4\x97t\xc5\xb3 nuspr\xc4\x99sti specialiai tam su\xc5\xa1auktas Steigiamasis Seimas. Protestuodami prie\xc5\xa1 \xc5\xa1\xc4\xaf sprendim\xc4\x85 i\xc5\xa1 Tarybos pasitrauk\xc4\x97 keturi jos nariai. Vokietija \xc4\xaf \xc5\xa1\xc4\xaf \xc5\xbeingsn\xc4\xaf niekaip nereagavo.\n_START_SECTION_\nLaikinoji konstitucija ir vyriausyb\xc4\x97\n_START_PARAGRAPH_\nMindaugas II taip ir neprad\xc4\x97jo eiti savo pareig\xc5\xb3, o Vokietijai susilpn\xc4\x97jus, ypa\xc4\x8d per paskutinius kelis karo m\xc4\x97nesius, 1918\xc2\xa0m. lapkri\xc4\x8dio 2 d. Lietuvos Taryba at\xc5\xa1auk\xc4\x97 \xc5\xa1\xc4\xaf nutarim\xc4\x85 ir pri\xc4\x97m\xc4\x97 pirm\xc4\x85j\xc4\x85 laikin\xc4\x85j\xc4\x85 Konstitucij\xc4\x85._NEWLINE_1918\xc2\xa0m. liepos 11 d. Lietuvos Taryba pervadinta \xc4\xaf Lietuvos Valstyb\xc4\x97s Taryb\xc4\x85. _NEWLINE_Kilus bol\xc5\xa1evik\xc5\xb3 okupacijos gr\xc4\x97smei, 1919\xc2\xa0m. sausio 2 d. Taryba persik\xc4\x97l\xc4\x97 i\xc5\xa1 Vilniaus \xc4\xaf Kaun\xc4\x85. T\xc5\xb3 pa\xc4\x8di\xc5\xb3 met\xc5\xb3 baland\xc4\xaf Taryba i\xc5\xa1rinko pirm\xc4\x85j\xc4\xaf Lietuvos prezident\xc4\x85\xc2\xa0\xe2\x80\x93 Antan\xc4\x85 Smeton\xc4\x85. Baland\xc5\xbeio 16 d. paleista, bet gan greitai v\xc4\x97l su\xc5\xa1aukta ir baig\xc4\x97 darb\xc4\x85 tik 1920\xc2\xa0m. gegu\xc5\xbe\xc4\x97s 15 d. susirinkus Steigiamajam Seimui.'